Proiect 

L E G e

pentru completarea unor acte legislative 


Parlamentul adoptă prezenta hotărîre.

Art.I. – Articolul 46 din Codul funciar nr.828-XII din 25 decembrie 1991 (republicat în Monitorul Oficial al Republicii Moldova, 2001, nr.107, art.817), cu modificările ulterioare, se completează cu alineatul cinci avînd cuprinsul: 

"Se interzice vînzarea sau înstrăinarea în alt mod ori schimbarea destinaţiei (integrală sau parţială) terenurilor de joc şi pentru  alte necesităţi atribuite grădiniţelor, şcolilor, gimnaziilor, liceelor, colegiilor şi altor instituţii de învăţămînt, unităţilor medico-sanitare şi de asistenţă socială, instituţiilor de ştiinţă şi inovare, cultură, artă şi sport, indiferent de forma lor de proprietate."

Art.II. – Articolul 3 din din Legea privind preţul  normativ şi modul  de vînzare-cumpărare a pămîntului nr.1308-XIII din 25 iulie 1997 (Monitorul Oficial al Republicii Moldova, 1997, nr.57-58, art.515), cu modificările ulterioare, se completează cu alineatul (5) avînd cuprinsul: 

"(5) Se interzice vînzarea sau înstrăinarea în alt mod ori schimbarea destinaţiei (integrală sau parţială) terenurilor de joc şi pentru  alte necesităţi atribuite grădiniţelor, şcolilor, gimnaziilor, liceelor, colegiilor şi altor instituţii de învăţămînt, unităţilor medico-sanitare şi de asistenţă socială, instituţiilor de ştiinţă şi inovare, cultură, artă şi sport, indiferent de forma lor de proprietate."

Art.III. – Articolul 13 din din Legea privind principiile urbanismului şi amenajării teritoriului nr.835-XIII din 17 mai 1996 (Monitorul Oficial al Republicii Moldova, 1997, nr.1-2, art.2), cu modificările ulterioare, se completează cu alineatul (5) avînd cuprinsul: 

"La elaborarea sau modificarea planului urbanistic general perfectat conform alineatelor (1)–(4) se interzice vînzarea sau înstrăinarea în alt mod ori schimbarea destinaţiei (integrală sau parţială) terenurilor de joc şi pentru alte necesităţi atribuite grădiniţelor, şcolilor, gimnaziilor, liceelor, colegiilor şi altor instituţii de învăţămînt, unităţilor medico-sanitare şi de asistenţă socială, instituţiilor de ştiinţă şi inovare, cultură, artă şi sport, indiferent de forma lor de proprietate."

Art.IV. – Guvernul în termen de trei luni de la data intrării în vigoare a prezentei legi va aduce actele sale normative în concordanţă cu prevederile acesteia.

Art.V. – Prezenta lege se pune în aplicare după expirarea a 30 de zile de la data publicării.

Preşedintele ParlamentuluI
NOTĂ  EXPLICATIVĂ
la proiectul Legii pentru completarea unor acte legislative 


Necesitatea elaborării şi adoptării proiectului de lege nominalizat rezultă din următoarele considerente.


În conformitate cu dispoziţiile art.9 alin.(2) din Constituţie proprietatea nu poate fi folosită în detrimentul drepturilor, libertăţilor şi demnităţii omului.


Potrivit art.16 alin.(2) din  Legea Supremă nimeni nu poate fi expropriat decît pentru o cauză de utilitate publică.


Conform art.127 alin.(2) din Constituţie statul garantează realizarea dreptului de proprietate  în formele solicitate de titular, dacă acestea nu vin în contradicţie cu interesele societăţii.


Din conţinutul normelor constituţionale invocate rezultă în fond că proprietatea, inclusiv asupra terenurilor de pămînt, nu poate fi utilizată în detrimentul drepturilor cetăţenilor şi intereselor societăţii.


Însă practica arată că în ultimii 10-15 ani în  toate localităţile urbane şi rurale din Republica Moldova  a luat amploare un fenomen destul de negativ ce contravine intereselor populaţiei şi societăţii, privind vînzarea sau înstrăinarea în alt mod ori schimbarea (integrală sau parţială) destinaţiei terenurilor de joc (şi pentru alte necesităţi vitale ce ţin de asigurarea funcţionării normale) atribuite grădiniţelor, şcolilor, gimnaziilor, liceelor, colegiilor şi altor instituţii de învăţămînt, unităţilor medico-sanitare, instituţiilor de cultură etc., fapt ce impune necesitatea implicării statului în contracararea acestei tendinţe ce cauzează prejudicii morale şi materiale considerabile (irecuperabile) părinţilor copiilor, elevilor, studenţilor, pacienţilor, veteranilor, pensionarilor, invalizilor şi altor categorii de cetăţeni care beneficiază de serviciile instituţiilor şi unităţilor menţionate ce au o importanţă educaţională, medicală, socială, culturală, sportivă etc. deosebită pentru întreaga societate.


Cu regret, atît Codul funciar (în actuala redacţie), cît şi alte acte legislative ce vizează relaţiile funciare şi  urbanistice nu interzic vînzarea sau înstrăinarea în alt  mod ori schimbarea destinaţiei  terenurilor instituţiilor şi unităţilor respective, fapt ce contribuie direct ori indirect la încheierea răspîndită a contractelor de  vînzare-cumpărare a terenurilor de pămînt vizate sau de emitere (perfectare) a altor acte de înstrăinare ori schimbare a destinaţiei acestora.


În legătură cu cele menţionate în proiectul nominalizat se propune de interzis (imperativ) vînzarea sau înstrăinarea în alt mod a terenurilor de  pămînt ale instituţiilor şi unităţilor respective, precum şi schimbarea destinaţiei existente a acestor terenuri.


Adoptarea proiectului vizat va permite contracararea fenomenului invocat, inclusiv prin  recunoaşterea nulităţii actelor juridice ce contravin interdicţiei propuse, conform art.232 din Codul civil.

